Pārdalītās peļņas pašu resursiem to piemēro no pirmās dienas, kad sāk piemērot laikposmu, kas sākas pēc [Direktīvas par to, kā īstenot globālo nolīgumu par nodokļu uzlikšanas tiesību pārdalīšanu] transponēšanas perioda pēdējās dienas, vai no dienas, kad stājas spēkā daudzpusējā konvencija, atkarībā no tā, kura diena ir vēlāk.

Attiecībā uz pašu resursiem, kas pamatojas uz Eiropas Savienības emisijas kvotu tirdzniecības sistēmas (stacionāro un aviācijas) 10. un 3.d pantu, regulu ar atpakaļejošu spēku piemēros no 2023. gada 1. janvāra. Attiecībā uz jauno emisijas kvotu tirdzniecības sistēmu, kas attiecas uz ēkām un autotransportu, to piemēro no pirmās dienas pēc tā laikposma pēdējās dienas, kurā transponē Direktīvu (ES) [XXX], ar ko groza Direktīvu 2003/87/EK.

ņemot vērā Eiropas Revīzijas palātas atzinumu,

tā kā:

(1)Ar Padomes Lēmumu (ES, Euratom) 2020/2053, kas grozīts ar Padomes Lēmumu [XXX], kā jaunus pašu resursus ievieš emisijas kvotu tirdzniecības sistēmu (“emisijas kvotu tirdzniecības sistēmas pašu resursi”), kas izveidota ar Eiropas Parlamenta un Padomes Direktīvu 2003/87/EK, oglekļa ievedkorekcijas mehānismu (“oglekļa ievedkorekcijas mehānisma pašu resursi”), kas izveidots ar Eiropas Parlamenta un Padomes Regulu (ES) [XXX], un lielāko un rentablāko starptautisko uzņēmumu atlikušās peļņas daļu, kas pārdalīta dalībvalstīm (“pārdalītās peļņas pašu resursi”), kas izveidoti ar [Direktīvu par to, kā īstenot globālo nolīgumu par nodokļu uzlikšanas tiesību pārdali]. Arī emisijas kvotu tirdzniecības sistēmas pašu resursi, oglekļa ievedkorekcijas mehānisma pašu resursi un pārdalītās peļņas pašu resursi (turpmāk “jaunie pašu resursi”) būtu jādara pieejami Savienībai ar pēc iespējas labākiem nosacījumiem, un attiecīgi būtu jāparedz noteikumi par to, kā dalībvalstis minētos pašu resursus dara pieejamus Komisijai.

(2)Padomes Regulā (ES, Euratom) Nr. 609/2014 ir ietverti noteikumi par pašu resursu nodošanu Komisijai un par administratīviem pasākumiem, kas ir kopīgi citiem pašu resursiem. Vajadzības gadījumā būtu jāparedz līdzīgi noteikumi attiecībā uz jauniem pašu resursiem.

(3)Dalībvalstīm būtu jāglabā dokumenti, lai tie būtu Komisijai pieejami, un vajadzības gadījumā jānosūta dokumenti un informācija, kas Komisijai ir vajadzīga, lai tā varētu īstenot pilnvaras, kas tai piešķirtas attiecībā uz Savienības pašu resursiem. Konkrēti, dalībvalstīm būtu jānodrošina, ka Komisijai tiek nosūtīti regulāri ziņojumi par pašu resursiem.

(4)Nacionālā kopienākuma (NKI) pašu resursu piemērojamā likme būtu jāaprēķina pēc tam, kad ir pieskaitīti ieņēmumi no visiem pārējiem pašu resursiem, kas minēti Padomes Lēmumā (ES, Euratom) 2020/2053, no pētniecības un tehnoloģijas attīstības papildu programmās veiktajām finanšu iemaksām un no citiem ieņēmumiem.

(5)Lai samazinātu administratīvo slogu dalībvalstīm un Komisijai darītu pieejamus emisijas kvotu tirdzniecības sistēmas pašu resursus, dalībvalstīm būtu jānodrošina, ka daļa no maksājuma, kas izriet no kvotu izsolīšanas izsoles platformās saskaņā ar Komisijas Regulu (ES) Nr. 1031/2010, tiek darīta pieejama Komisijai, izmantojot pārskaitījumus no šīm platformām pieslēgtām klīringa sistēmām vai norēķinu sistēmām.

(6)Jānodrošina, ka daļa ieņēmumu no kvotām, kas nav izsolītas, tiek darīta pieejama Komisijai. Ja dalībvalstis nolemj neizsolīt kvotas, Komisijai būtu jāaprēķina attiecīgās summas. Minētās summas Komisijai būtu jāpieprasa un dalībvalstīm jādara pieejamas katru mēnesi kārtējā finanšu gadā.

(7)Jāņem vērā solidaritātes korekcijas mehānisma ietekme. Attiecībā uz pašu resursiem, kuru pamatā ir emisijas kvotu tirdzniecības sistēma, dalībvalstīm var piemērot maksimālo iemaksu vai minimālo iemaksu. Attiecīgā pozitīvā vai negatīvā ietekme būtu jāiekļauj summās, ko pieprasa Komisija un ko dalībvalstis dara pieejamas katru mēnesi.

(8)Lai ņemtu vērā oglekļa ievedkorekcijas mehānisma īstenošanas ciklu, oglekļa ievedkorekcijas mehānisma pašu resursi būtu jādara pieejami katru gadu, otrajā gadā pēc kārtējā gada februārī ierakstot maksājamās summas kontā, kas šim nolūkam atvērts saskaņā ar Regulu (ES, Euratom) Nr. 609/2014.

(9)Pārdalītās peļņas pašu resursi būtu jādara pieejami katru mēnesi nākamajā gadā pēc gada, kurā katra dalībvalsts nosūtīja gada ziņojumu par tām pārdalītās atlikušās peļņas summām, kuras deklarējuši starptautiskie uzņēmumi [Direktīvas par to, kā īstenot globālo vienošanos par nodokļu uzlikšanas tiesību pārdali] darbības jomā.

(10)Ar procentu aprēķināšanas procedūru būtu jo īpaši jānodrošina, lai pašu resursi tiktu darīti pieejami laicīgi un pilnā apmērā. Dalībvalstīm būtu jāmaksā procenti, ja tās pašu resursus ir ierakstījušas kontos novēloti. Saskaņā ar pareizas finanšu pārvaldības principu būtu jārūpējas par to, lai izmaksas par to procentu piedziņu, kas pienākas par pašu resursiem, kas darīti pieejami novēloti, nepārsniedz maksājamo procentu summu.

(11)Lai varētu pārtraukt periodu, par kuru uzkrājas procenti, gadījumā, ja starp dalībvalstīm un Komisiju rodas domstarpības par oglekļa ievedkorekcijas mehānisma pašu resursu un pārdalītās peļņas pašu resursu korekcijām un pielāgojumiem, būtu jāievieš arī noteikumi, lai atspoguļotu pašreizējo praksi par maksājumiem, uz kuriem attiecas atruna attiecībā uz pašu resursu summām, kas maksājamas Savienības budžetā, kā rezultātā dalībvalstīm tiek dota iespēja saskaņā ar LESD 268. pantu un 340. panta 2. punktu iesniegt prasību pret Komisiju par nepamatotu iedzīvošanos. Tomēr maksājums, uz kuru attiecas atruna, būtu jāveic izņēmuma kārtā. Eiropas Savienības Tiesas judikatūra par LESD 258. līdz 260. pantu joprojām ir pilnībā piemērojama.

(12)Ja starp dalībvalstīm un Komisiju rodas domstarpības par oglekļa ievedkorekcijas mehānisma pašu resursu un pārdalītās peļņas pašu resursu korekcijām un pielāgojumiem, būtu jāievieš pārskatīšanas procedūra, lai uzlabotu pārredzamību un nodrošinātu efektīvu strīdu izšķiršanu.

(13)Lai sekmētu finanšu noteikumu par pašu resursiem pareizu piemērošanu, ir jāiekļauj noteikumi, ar kuriem tiek nodrošināta cieša dalībvalstu un Komisijas sadarbība attiecīgajā komitejā.

(14)Lai nodrošinātu vienotus nosacījumus šīs regulas īstenošanai, būtu jāpiešķir Komisijai īstenošanas pilnvaras attiecībā uz pašu resursu ziņojumu veidlapu izveidi. Minētās pilnvaras būtu jāizmanto saskaņā ar Eiropas Parlamenta un Padomes Regulu (ES) Nr. 182/2011.

(15)Īstenošanas aktu pieņemšanai būtu jāizmanto konsultēšanās procedūra, lai izveidotu pašu resursu ziņojumu veidlapas, ņemot vērā minēto aktu tehnisko raksturu.

(16)Konsekvences labad šai regulai būtu jāstājas spēkā tajā pašā dienā, kad stājas spēkā Padomes Lēmums 20xx/xxxx/ES, Euratom, un tā būtu jāpiemēro no 2023. gada 1. janvāra. Regulas 2. panta 3. punkts, 5. panta 5. punkts un 9., 15. un 16. pants būtu jāpiemēro no [direktīvas par to, kā īstenot globālo nolīgumu par nodokļu uzlikšanas tiesību pārdali] piemērošanas dienas vai no dienas, kad stājas spēkā daudzpusējā konvencija, atkarībā no tā, kurš datums ir vēlāk,

IR PIEŅĒMUSI ŠO REGULU.